Funksionet dhe detyrat e gjykatës.

Sipas Kushtetutës së Republikës së Shqipërisë pjesa e nëntë titulluar “Gjykatat” neni 135:

1. Pushteti gjyqësor ushtrohet nga Gjykata e Lartë, si dhe nga gjykatat e apelit e gjykatat e shkallës së parë, të cilat krijohen me ligj…….

Gjykata e Apelit Tiranë shqyrton çështjet gjyqësore të ardhura nga Gjykatat e Rretheve Gjyqësore: Tiranë, Krujë, Kurbin, Dibër, Mat në bazë të ankimit të njërës apo disa palëve.

Dosja e çështjes gjyqësore në momentin e ardhjes në Gjykatën e Apelit Tiranë regjistrohet nga nëpunësi qe ka për detyrë regjistrimin e çështjeve në sistemin përkatës elektronik (ICMIS) dhe me plotësimin e të dhënave (informacioni mbi çështjen, baza ligjore, palët ndërgjyqëse, vendimet e mëparshme të dhëna nga gjykatat, etj.) sistemi i vendos çështjes automatikisht një numër. Në zbatim të urdhërave të Kryetarit të Gjykatës mbi mënyrën e shortimit elektronik të dosjeve gjyqësore në gjykata, dosja hidhet për short, duke i kaluar gjyqtarit/relator. Shorti hidhet dy herë në javë (të Martën dhe të Premten), shorti është publik, është elektronik dhe nuk mund të bëhen modifikime apo ndërhyrje në të.

Kur çeshtja kalon për gjykim, njoftimi për datën dhe orën e gjykimit bëhet nga Gjykata e Apelit Tiranë duke e afishuar këtë njoftim tek stendat e lajmërimeve që janë në hyrje të Gjykatës së Apelit. Kjo shpallje vendoset edhe në stendat e lajmërimeve të Gjykatave përkatëse të rrethit (konkretish para gjykates se rrethit e cila ka dhënë vendimin). Për raste të parashikuara në ligjet procedurale për çështje të caktuara, gjyqtarit mund të vlerësojë edhe thirrjen e palëve në gjykim nga sekretaria gjyqësore.

Në Gjykatën e Apelit Tiranë çështjet gjykohen nga një trup gjykues, të përbërë prej 3 gjyqtarësh, me përjashtim të raste për të cilat ligji parashikon edhe gjykimin nga 1 gjyqtar i vetëm.

Pas dhënies së vendimit nga ana e gjykatës së apelit, nëse palët nuk janë dakort, mund të bëjnë rekurs në Gjykatën e Lartë Tiranë, brenda një afati te percaktuar ligjor. Afati i rekursit për çështjet civile eshte 30 ditë dhe afati i rekursit për çështjet penale eshte 45 ditë.

Ky rekurs duhet të depozitohet, pranë Gjykatës së Apelit Tiranë, e cila pas ezaurimit të veprimeve administrative me dosjen gjyqësore përcjell nëpërmjet shërbimit postar dosjet gjyqësore pranë Gjykatës së Lartë ose sipas rastit nëse nuk është ushtruar rekurs në gjykatat e rretheve përkatëse.

Në ushtrimin e pushtetit gjyqësor gjykata ndihmohet nga administrata gjyqësore, e cila përfshin shërbimet e nëpunësve civilë gjyqësorë dhe shërbime të tjera mbështetëse.

Gjatë veprimtarisë gjyqësore, gjyqtarët e gjykatës asistohen nga administrata gjyqësore e cila përmbush veprimtarinë e saj sipas ligjit nr.98/2016 “Për organizimin e pushtetit gjyqësor në Republikën e Shqipërisë”.

Administrata gjyqësore kryen detyrat e saj në përputhje me ligjet procedurale në fuqi dhe aktet ligjore e nënligjore të nxjerra për këtë qëllim nga Këshilli i Lartë Gjyqësor dhe Ministria e Drejtësisë.